L. Žitňanská, poslankyňa: (2008-11-05):
Na úvod si dovolím zopakovať, že SDKÚ – Demokratická strana a KDH sa nezúčastňujú rokovania o bodoch programu, ktoré predkladá minister spravodlivosti. Po dohode však považujeme za samozrejmosť tam, kde to považujeme za nevyhnutné, predložiť pozmeňujúce návrhy, ktoré si dovolím teraz predložiť k návrhu zákona, ktorým sa mení a dopĺňa zákon č. 757/2004 Z. z. o súdoch a o zmene a doplnení niektorých zákonov. Predložím dva pozmeňujúce návrhy, ako som už včera avizovala, jeden pozmeňujúci návrh, ktorým sa vypúšťajú tie ustanovenia, ktoré podľa nášho názoru idú nad rámec toho, čo je prípustné vo vzťahu nezávislej súdnej moci a výkonnej moci, posilňujú oprávnenia ministra, a druhý pozmeňujúci návrh, ktorým navrhujem zaviesť občiansku kontrolu aj do disciplinárnych konaní, disciplinárnych previnení sudcov. Dovolím si prečítať prvý pozmeňujúci návrh k návrhu zákona, ktorým sa mení a dopĺňa zákon č. 757/2004 Z. z. o súdoch a o zmene a doplnení niektorých zákonov. Bod 1. V čl. I sa vypúšťa bod 13. Odôvodnenie. Vypúšťa sa rozšírenie právomoci ministra spravodlivosti odvolávať predsedov súdov bez akéhokoľvek odôvodnenia. Bod 2. V čl. I sa vypúšťa bod 14. Odôvodnenie. Navrhuje sa ponechať oprávnenie sudcovskej rady navrhnúť ministrovi odvolanie predsedu súdu. V čl. I sa vypúšťa bod 36. Odôvodnenie. Vypúšťa sa ustanovenie posilňujúce postavenie predsedu súdu vo vzťahu k sudcom. V čl. I sa vypúšťa bod 41. Bod 5. V čl. I sa vypúšťa bod 49. Bod 6. V čl. I sa vypúšťa bod 53. Odôvodnenie k bodom 4, 5, 6. Navrhuje sa ponechať inštitút preťažených súdov, ktorý umožňuje transparentné prideľovanie voľných miest sudcov na jednotlivé súdy. Bod 7. V čl. II sa vypúšťa bod 1. Odôvodnenie. Vypúšťa sa možnosť vymenovať za sudcu aj osobu, ktorá nemá vzdelanie na právnickej fakulte. Bod 8. V čl. II sa vypúšťa bod 6. Odôvodnenie. Vypúšťa sa obmedzenie prideliť sudcu len na okresný súd. Bod 9. V čl. II sa vypúšťa bod 14. Odôvodnenie. Vypúšťa sa vyšší vekový cenzus pre sudcov krajských súdov a Najvyššieho súdu. Bod 10. V čl. II sa vypúšťa bod 15. Bod 11. V čl. II sa vypúšťa bod 16. Odôvodnenie k bodom 10 a 11. Ponecháva sa právo voliť predsedu kolégia sudcami príslušného kolégia. Bod 12. V čl. II sa vypúšťa bod 26. Odôvodnenie. Ponecháva sa pravidelné päťročné hodnotenie sudcu. Bod 13. V čl. II sa vypúšťa bod 33. Odôvodnenie. Ponecháva sa súčasne platné zloženie výberových komisií na voľné miesto sudcu. Bod 14. V čl. II sa vypúšťa bod 67. Odôvodnenie. Zachováva sa spolurozhodovacia právomoc sudcovských rád pri rozhodovaní o odmenách sudcom. Bod 15. V čl. II sa vypúšťa bod 77. Odôvodnenie. Vypúšťa sa možnosť svojvoľného rozhodovania o zastavení vyplácania príplatku k náhrade príjmu a príplatku k nemocenskému. Bod 16. V čl. II sa vypúšťa bod 91. Odôvodnenie. Vypúšťa sa možnosť ustanoviť náhradníkov pre sudcov disciplinárneho súdu, ktorá je v rozpore s čl. 141 ods. 4 písm. e) Ústavy Slovenskej republiky. Bod 17. V čl. II sa vypúšťa bod 94. Odôvodnenie k bodu 17. Vypúšťa sa posilnenie sudcovského prvku v disciplinárnych senátoch. Bod 18. V čl. II sa vypúšťa bod 96. Bod 19. V čl. II sa vypúšťa bod 97. Odôvodnenie. Ponecháva sa súčasná úprava prejednania priestupku sudcu. Bod 20. V čl. II sa vkladá bod 103, ktorý znie: „V § 150a ods. 2 sa na konci dopĺňa veta: „Preskúmanie rozhodnutia podľa osobitného zákona má odkladný účinok.“.“ Poznámka pod čiarou k odkazu 35a znie: „35a) Čl. 5 ústavného zákona č. 254/2004 Z. z.“ Doterajší bod 103 sa označuje ako bod 140. Odôvodnenie k bodu 20. Navrhuje sa stanoviť odkladný účinok v prípade podania žaloby pri odňatí bezpečnostnej previerky sudcovi Špeciálneho súdu. Bod 21. V čl. II sa vypúšťa § 151k. Odôvodnenie k bodu 21. Vypúšťa sa úprava prechodného ustanovenia vyplývajúca z predchádzajúcich pozmeňujúcich návrhov. Toľko prvý pozmeňujúci návrh. Poprosím, aby sa hlasovalo o jednotlivých bodoch jednotlivo s tým, aby sa hlasovalo o bodoch 4, 5, 6 spoločne, o bodoch 10, 11 spoločne a o bodoch 18, 19 spoločne. Dovolím si prečítať môj druhý pozmeňujúci návrh k návrhu zákona, ktorým sa mení a dopĺňa zákon č. 757/2004 Z. z. o súdoch a o zmene a doplnení niektorých zákonov a o zmene a doplnení niektorých zákonov (tlač 719). V čl. II § 119 vrátane nadpisu znie: „Disciplinárny súd: Odsek 1: „Disciplinárnu zodpovednosť zisťuje a disciplinárne opatrenia ukladá disciplinárny súd.“ Odsek 2: „Najvyšší súd je na účely disciplinárneho konania disciplinárnym súdom. Disciplinárne konanie vo veci predsedu Najvyššieho súdu Slovenskej republiky a podpredsedu Najvyššieho súdu Slovenskej republiky vykonáva Ústavný súd Slovenskej republiky.“ Odsek 3: „Sudcov trojčlenného disciplinárneho senátu prvého stupňa ustanovuje Najvyšší súd nasledovne: a) jedného sudcu, ktorý je predsedom senátu spomedzi sudcov na základe náhodného výberu pre každé disciplinárne konanie zvlášť zo zoznamu všetkých sudcov okresných súdov, ktorí spĺňajú podmienky podľa odseku 9, b) dvoch sudcov spomedzi osôb, ktoré spĺňajú podmienky podľa odseku 11 na základe náhodného výberu pre každé disciplinárne konanie zvlášť zo zoznamu osôb podľa odseku 7.“ Odsek 4: „Sudcov päťčlenného disciplinárneho senátu druhého stupňa ustanovuje Najvyšší súd nasledovne: a) troch sudcov spomedzi sudcov na základe náhodného výberu zvlášť pre každé disciplinárne konanie zo zoznamu všetkých sudcov krajských súdov a Najvyššieho súdu, ktorí spĺňajú podmienky podľa odseku 9, pričom títo sudcovia si zvolia spomedzi seba predsedu senátu, b) dvoch sudcov spomedzi osôb, ktoré spĺňajú podmienky podľa odseku 11 na základe náhodného výberu pre každé disciplinárne konanie zvlášť zo zoznamu osôb podľa odseku 7.“ Odsek 5: „Najvyšší súd ustanoví sudcov disciplinárneho senátu podľa odsekov 3 a 4 na prejednanie návrhu na začatie disciplinárneho konania do 30 dní od doručenia návrhu na začatie disciplinárneho konania. Pri ustanovení sudcov disciplinárneho senátu má právo byť prítomný sudca, voči ktorému návrh na začatie disciplinárneho konania smeruje, alebo jeho právny zástupca. Najvyšší súd oznámi sudcovi, voči ktorému návrh smeruje, najneskôr 5 dní pred ustanovením sudcov disciplinárneho senátu čas a miesto, kde sa náhodný výber sudcov uskutoční.“ Odsek 6: „Ak sudca disciplinárneho senátu namietne svoju zaujatosť alebo príslušný disciplinárny senát rozhodne o jeho zaujatosti, Najvyšší súd do 14 dní ustanoví nového sudcu disciplinárneho senátu. Ustanovenia odsekov 3 až 5 sa použijú primerane.“ Odsek 7: „Najvyšší súd vedie zoznam kandidátov na sudcov disciplinárneho súdu navrhnutých vládou, Národnou radou a mimovládnymi organizáciami, ktoré pôsobia v oblasti presadzovania ľudských práv, princípov právneho štátu alebo presadzovania prístupu k spravodlivosti (ďalej len „mimovládna organizácia“). Najvyšší súd zaradí do zoznamu všetky osoby, ktoré spĺňajú podmienky podľa odseku 11, na základe návrhu 30 osôb navrhnutých vládou, návrhu 30 osôb navrhnutých Národnou radou a návrhu 30 osôb navrhnutých mimovládnymi organizáciami. Najvyšší súd obnovuje tento zoznam každé tri roky, pričom kandidát môže byť zaradený do tohto zoznamu najviac trikrát po sebe. Vláda, Národná rada a mimovládne organizácie navrhujú Najvyššiemu súdu kandidátov na sudcov disciplinárneho súdu na základe žiadosti Najvyššieho súdu. V žiadosti na predloženie návrhov na kandidátov Najvyšší súd určí lehotu na predloženie návrhov na kandidátov, ktorá nesmie byť kratšia ako 45 dní od doručenia žiadosti. Najvyšší súd doručuje žiadosť mimovládnym organizáciám spôsobom zverejnenia a oznamu na internetovej stránke Najvyššieho súdu, ako aj s využitím inzercie v národných tlačových denných periodikách.“ Odsek 8: „Najvyšší súd vyradí zo zoznamu kandidátov na sudcu disciplinárneho súdu osoby zaradené do zoznamu, ak osoba prestane spĺňať podmienky podľa odseku 11 alebo ak takáto osoba písomne požiada o vyradenie zo zoznamu. Ak počet osôb zaradených do zoznamu na základe návrhu vlády alebo Národnej rady klesne na polovicu, Najvyšší súd požiada vládu alebo Národnú radu o doplnenie zoznamu do počtu 30 na dané trojročné obdobie.“ Odsek 9: „Za sudcu disciplinárneho súdu môže byť ustanovený len sudca a), ktorý vo funkcii sudcu pôsobí najmenej päť rokov, b), proti ktorému sa nevedie disciplinárne konanie, c), ktorému nebolo uložené disciplinárne opatrenie, d), ktorý nie je členom Súdnej rady, predsedom súdu alebo podpredsedom súdu (ďalej len „sudca disciplinárneho súdu“).“ Odsek 10: „Sudca disciplinárneho súdu, ktorý je sudca, nemôže byť členom disciplinárneho senátu, ktorý rozhoduje o jeho osobe. Sudca disciplinárneho súdu sa môže tejto funkcie vzdať, len ak sa súčasne vzdá aj funkcie sudcu.“ Odsek 11: „Iná osoba ako sudca vymenovaná za sudcu disciplinárneho súdu má vysokoškolské vzdelanie a spĺňa podmienky na vymenovanie za sudcu podľa § 5 ods. 1 písm. a), c), d) a e).“ Odsek 12: „Iná osoba ako sudca, ktorá je zvolená za sudcu disciplinárneho súdu, vykonáva funkciu sudcu disciplinárneho súdu bez nároku na odmenu. Má však nárok na náhradu výdavkov spojených s výkonom jeho funkcie sudcu disciplinárneho súdu podľa osobitného predpisu.“ Odsek 13: „Na účely disciplinárneho konania sa sudcovia disciplinárneho súdu zvolení podľa odsekov 3 a 4, ktorí nie sú sudcami Najvyššieho súdu, považujú za sudcov dočasne pridelených podľa § 12 ods. 1 na Najvyšší súd. Nezakladá to však nárok na základný plat alebo príplatky, ktoré takému prideleniu zodpovedajú podľa tohto zákona.“ Odsek 14: „Disciplinárny súd rozhoduje v disciplinárnych senátoch, ktorých počet určuje Súdna rada.“ Odsek 15: „Disciplinárny sudca nemôže byť zaradený do disciplinárneho senátu počas dočasného pridelenia podľa § 12 ods. 2 písm. a) a c) a § 12 ods. 3, ak nejde o dočasné pridelenie na súd vyššieho stupňa, počas dočasného pozastavenia výkonu funkcie podľa § 22 alebo ak sa  proti nemu vedie disciplinárne konanie.“ Odsek 16: „Funkcia disciplinárneho sudcu zanikne a) zánikom funkcie sudcu, b) ustanovením sudcu za predsedu alebo podpredsedu súdu, c) zvolením sudcu za člena Súdnej rady, d) právoplatnosťou rozhodnutia o uložení disciplinárneho opatrenia.“ Odsek 17: „Ak disciplinárny senát vykonal úkony v disciplinárnom konaní začatom pred uplynutím funkčného obdobia jedného z jeho členov, disciplinárne konanie sa dokončí s týmto členom, aj keď jeho funkčné obdobie už uplynulo.“.“ Odôvodnenie tohto návrhu. Osobnosť sudcu je predpokladom nestranného a kvalitného rozhodovania. Morálny a charakterový rozmer osobnosti sudcu je rovnako dôležitý ako odbornosť a schopnosť rozhodovania. Tento rozmer osobnosti sudcu môže najlepšie posúdiť osoba bez akýchkoľvek väzieb na justičné prostredie. Preto sa navrhuje otvoriť občianskej kontrole aj disciplinárne senáty, a to tak, že členmi disciplinárnych senátov budú môcť byť aj ľudia bez právnického vzdelania, ktorí dokážu strážiť morálny a charakterový rozmer sudcu možno lepšie ako ich kolegovia. Dámy a páni, legislatívny návrh na zavedenie občianskej kontroly pri rozhodovaní Súdnej rady a disciplinárnych senátov, tento konkrétny, ktorý bol predložený, to sa týka disciplinárnych senátov, umožňuje, aby členmi disciplinárnych senátov boli aj neprávnici a aby disciplinárne senáty sa tvorili náhodne pre každý prípad. Predložený návrh otvorí justícii, aby v nej bola chránená čestnosť so spravodlivosťou. Naopak, predložené vládne novely justičných zákonov smerujú k tomu, že minister spolu s predsedami krajských súdov budú uzatvorenou personálnou politikou v uzatvorenom prostredí určovať chod justície. Ďakujem pekne za pozornosť.